དེ་བཞིན་དམ་པ་གང་ཉིད་ཀྱིས་བརྩམས་པའི་ཕྱག་རྩོམ་ཐོར་བུ་མང་པོ་ཞིག་མཆིས་པའི་ནང་ནས།ཁྱུང་སྤྲུལ་རིན་པོ་ཆེས་ཁུ་ནུ་རུ་བཙུན་མ་དོན་རྟོགས་བཟང་མོ་ལ་དྲང་སྲོང་མའི་སྡོམ་པ་གནང་ནས་ལོ་མང་པོའི་རྗེས་སུ་གྱ་བོང་དགེ་བཤེས་རིག་འཛིན་བསྟན་པས་རང་གི་ཞབས་ཕྱི་ཞིག་གི་ལག་ཏུ་དྲང་སྲོང་མའི་སྡོམ་པ་གནང་བ་ལ་འགག་བྲིས་ཞིག་ཕུལ་ཏེ།ལན་ཅི་ནས་ཀྱང་ཡོད་པ་ཞུས་པ་ལ།རིན་པོ་ཆེས་སྣང་འཇོག་དེ་ཙམ་མ་མཛད།ཕྱིས་སུ་སློབ་མ་རྣམ་པས་དགག་ལན་ཅིག་ངེས་པར་དུ་བྲིས་དགོས་འདུག་གསུང་པ་ལ་བརྟེན་ནས་རྒན་དམ་པ་དཔལ་ཚུལ་གྱིས་མུ་སྟེགས་པའི་ཀླད་པ་འཇོམས་བྱེད་དགག་ལན་ལུང་རིགས་ཐོག་མདའ་བཅས་པ་ཞིག་སྤེལ་འདུག་ཀྱང་།དུས་འགྱུར་རིམ་འགྲོས་ནང་རྩ་བརླག་ཏུ་ཕྱིན་ནས་ད་ལྟ་མཇལ་སྐལ་དུ་མ་འགྱུར།ད་དུང་རྒན་དམ་པ་ཁོང་གིས་ནག་རྩིས་ཞིག་ཡོད་པའི་ལོ་རྒྱུས་དམ་པ་གང་ཉིད་དང་དུས་མཉམ་པའི་རྒན་གྲས་དག་གི་ཁ་རྒྱུན་ལས་རིམ་པར་གླེང་རྒྱུ་འདུག་ཀྱང་ད་ལྟ་མཇལ་སྐལ་དུ་མེད།